**ΠΡΟΓΡΑΜΜΑΤΙΚΗ ΣΥΜΒΑΣΗ**

*Σύμφωνα με το άρθρο 100 του Ν. 3852/2010*

*όπως τροποποιήθηκε και ισχύει*

Για την Υπηρεσία με τίτλο :

«Διοικητική & Τεχνική Υποστήριξη του Δήμου Μοσχάτου - Ταύρου με σκοπό την ενίσχυση της Επιχειρησιακής Ικανότητας της Τεχνικής του Υπηρεσίας»

Συμβαλλόμενοι

ΔΗΜΟΣ ΜΟΣΧΑΤΟΥ - ΤΑΥΡΟΥ

&

ΔΙΚΤΥΟ ΠΟΛΕΩΝ Δ.Ε.Π.ΑΝ.

Στο Δημαρχείο του Δήμου Μοσχάτου - Ταύρου σήμερα …/…/2024, ημέρα ……………., οι παρακάτω συμβαλλόμενοι:

1. Ο **Δήμος** Μοσχάτου – Ταύρου, που εδρεύει στο Μοσχάτο, Κοραή 36 & Αγ. Γερασίμου, ΤΚ 18345, με ΑΦΜ 997564129, νόμιμα εκπροσωπούμενος από τον Δήμαρχο κ. Ευθυμίου Ανδρέα και ο οποίος θα αποκαλείται στο εξής χάριν συντομίας ως «**ΔΗΜΟΣ**»

και

1. Το **Δίκτυο Ελληνικών Πόλεων για την Ανάπτυξη** **ΔΕΠΑΝ**, που εδρεύει στην Αθήνα, Λ. Γαλατσίου 3, ΤΚ 111 41, με ΑΦΜ 997167253, νόμιμα εκπροσωπούμενο από τον Πρόεδρο Δ.Σ., κ. Νασίκα Δημήτριο και το οποίο θα αποκαλείται στο εξής χάριν συντομίας ως **«ΔΕΠΑΝ»**

Έχοντας υπόψη την κείμενη Εθνική και Κοινοτική Νομοθεσία και ιδίως τις κάτωθι διατάξεις όπως αυτές ισχύουν κάθε φορά :

1. Το άρθρο 100 «Προγραμματικές Συμβάσεις», του Ν. 3852/2010 *(ΦΕΚ 87Α')* «Νέα Αρχιτεκτονική της Αυτοδιοίκησης και της Αποκεντρωμένης Διοίκησης – Πρόγραμμα Καλλικράτης», όπως τροποποιήθηκε και ισχύει.
2. Το άρθρο 101 «Δίκτυα δήμων και περιφερειών», του N. 3852/2010 *(ΦΕΚ 87Α')* «Νέα Αρχιτεκτονική της Αυτοδιοίκησης και της Αποκεντρωμένης Διοίκησης – Πρόγραμμα Καλλικράτης», όπως τροποποιήθηκε και ισχύει.
3. Το άρθρο 95 «Άσκηση πρόσθετων αρμοδιοτήτων από τους δήμους», του Ν. 3852/2010 *(ΦΕΚ 87Α')* «Νέα Αρχιτεκτονική της Αυτοδιοίκησης και της Αποκεντρωμένης Διοίκησης – Πρόγραμμα Καλλικράτης», όπως τροποποιήθηκε και ισχύει.
4. Τον N. 3463/2006 *(ΦΕΚ 114 Α’)* «Κύρωση του Κώδικα Δήμων και Κοινοτήτων», όπως τροποποιήθηκε και ισχύει.
5. Το άρθρο 12 «Δημόσιες συμβάσεις μεταξύ φορέων του δημοσίου τομέα (άρθρο 12 της Οδηγίας 2014/24/ΕΕ)» του Ν. 4412/2016 *(ΦΕΚ 147 Α')* «Δημόσιες Συμβάσεις Έργων, Προμηθειών και Υπηρεσιών», όπως τροποποιήθηκε και ισχύει.
6. Τον Ν. 4412/2016 *(ΦΕΚ 147 Α')* «Δημόσιες Συμβάσεις Έργων, Προμηθειών και Υπηρεσιών», όπως τροποποιήθηκε και ισχύει.
7. Το άρθρο 2 «Αναπτυξιακοί Οργανισμοί Τοπικής Αυτοδιοίκησης» του Ν. 4674/2020 *(ΦΕΚ 53Α’)* «Στρατηγική Αναπτυξιακή Προοπτική των Οργανισμών Τοπικής Αυτοδιοίκησης, ρύθμιση ζητημάτων αρμοδιότητας Υπουργείου Εσωτερικών και άλλες διατάξεις», όπως τροποποιήθηκε και ισχύει.
8. Το άρθρο 3 «Ανάθεση σύναψης, εποπτείας και επίβλεψης δημοσίων μελετών και έργων από ΟΤΑ που δεν διαθέτουν τεχνική επάρκεια ή τεχνικό προσωπικό» του Ν. 4674/2020 *(ΦΕΚ 53Α’)* «Στρατηγική Αναπτυξιακή Προοπτική των Οργανισμών Τοπικής Αυτοδιοίκησης, ρύθμιση ζητημάτων αρμοδιότητας Υπουργείου Εσωτερικών και άλλες διατάξεις», όπως τροποποιήθηκε και ισχύει.
9. Το άρθρο 4 «Υποστήριξη Τεχνικών Υπηρεσιών και Υπηρεσιών Δόμησης των ΟΤΑ» του Ν. 4674/2020 *(ΦΕΚ 53Α’)* «Στρατηγική Αναπτυξιακή Προοπτική των Οργανισμών Τοπικής Αυτοδιοίκησης, ρύθμιση ζητημάτων αρμοδιότητας Υπουργείου Εσωτερικών και άλλες διατάξεις», όπως τροποποιήθηκε και ισχύει.
10. Το άρθρο 41 «Ρυθμίσεις για την ωρίμανση έργων και την απορρόφηση αναπτυξιακών πόρων από τους ΟΤΑ» του Ν. 4735/2020 *(ΦΕΚ 197 Α’)* «Τροποποίηση του Κώδικα Ελληνικής Ιθαγένειας, νέο πλαίσιο επιλογής διοικήσεων στον δημόσιο τομέα, ρύθμιση οργανωτικών θεμάτων της Γενικής Γραμματείας Ιθαγένειας και της Γενικής Γραμματείας Ανθρώπινου Δυναμικού Δημόσιου Τομέα του Υπουργείου Εσωτερικών», όπως τροποποιήθηκε και ισχύει.
11. Το άρθρο 42 «Ρυθμίσεις για τα νομικά πρόσωπα των ΟΤΑ» του Ν. 4735/2020 *(ΦΕΚ 197 Α’)* «Τροποποίηση του Κώδικα Ελληνικής Ιθαγένειας, νέο πλαίσιο επιλογής διοικήσεων στον δημόσιο τομέα, ρύθμιση οργανωτικών θεμάτων της Γενικής Γραμματείας Ιθαγένειας και της Γενικής Γραμματείας Ανθρώπινου Δυναμικού Δημόσιου Τομέα του Υπουργείου Εσωτερικών», όπως τροποποιήθηκε και ισχύει.
12. Το άρθρο 68 «Διατάξεις για τους Αναπτυξιακούς Οργανισμούς και τα Δίκτυα Δήμων» του Ν. 4735/2020 (ΦΕΚ 197 Α’ ) «Διατάξεις για τους Αναπτυξιακούς Οργανισμούς και τα Δίκτυα Δήμων», όπως τροποποιήθηκε και ισχύει.

και λαμβάνοντας υπόψη :

1. Το γεγονός ότι το Δίκτυο Ελληνικών Πόλεων για την Ανάπτυξη ΔΕΠΑΝ είναι Οργανισμός Δημοσίου Δικαίου σύμφωνα με το εδάφιο 4, παρ. 1, άρθρο 2 του Ν. 4412/2016 (ΦΕΚ 147 Α’)
2. Το γεγονός ότι το Δίκτυο Ελληνικών Πόλεων για την Ανάπτυξη ΔΕΠΑΝ είναι επιχείρηση Ο.Τ.Α., Δημοσίου Συμφέροντος, νομίμως εγγεγραμμένη στο μητρώο επιχειρήσεων Ο.Τ.Α της Αποκεντρωμένης Διοίκησης Αττικής με αριθμό Μητρώου 61/2017.
3. Την υπ αρ. 1η/Δ.Σ. 11-2021 απόφασης του Δ.Σ. με θέμα «Τροποποίηση του Κανονισμού Εσωτερικής Υπηρεσίας (ΚΕΥ) του Δικτύου Πόλεων ΔΕΠΑΝ».
4. Την υπ αρ. 2η/Δ.Σ. 11-2021 απόφασης του Δ.Σ. με θέμα «Εξειδίκευσή και Εφαρμογή του οδηγού εφαρμογής ΕΛΟΤ 1431-3 (Τύπος Γ) για τις ανάγκες υλοποίησης μη συγχρηματοδοτούμενων έργων του Δικτύου Πόλεων ΔΕΠΑΝ».
5. Την υπ αρ. 3η/Δ.Σ. 11-2021 απόφασης του Δ.Σ. με θέμα «Τροποποίηση Κανονισμού Λειτουργίας Γενικού Μητρώου του Δικτύου Πόλεων ΔΕΠΑΝ»
6. Το αριθμ. πρωτ. 9358/27-5-2024 έγγραφο του Δημάρχου του Δήμου Μοσχάτου - Ταύρου με θέμα: «Βεβαίωση περί αδυναμίας υλοποίησης Υπηρεσίας» του αντικειμένου της Προγραμματικής Σύμβασης.
7. Την υπ’ αριθ. …/…-…-2024 απόφαση της Δημοτικής Επιτροπής του Δήμου Μοσχάτου - Ταύρου περί έγκρισης σύναψης Προγραμματικής Σύμβασης.
8. Την με αριθμό 1535/ΙΜ/2024 Μελέτη της Διεύθυνσης Κτηριακών Έργων και Κοινοχρήστων Χώρων του Δικτύου Πόλεων ΔΕΠΑΝ για την υλοποίηση με ΙΔΙΑ ΜΕΣΑ του αντικειμένου της παρούσας.
9. Την υπ’ αριθ. …/…-…-2024 απόφαση του Διοικητικού Συμβουλίου του Δικτύου Πόλεων ΔΕΠΑΝ για την εκτέλεση του αντικειμένου της παρούσας με Ίδια Μέσα.
10. Την υπ’ αριθ. …/…-…-2024 απόφαση του Διοικητικού Συμβουλίου του Δικτύου Πόλεων ΔΕΠΑΝ με την οποία εγκρίθηκαν οι όροι της παρούσας και εξουσιοδοτήθηκε ο νόμιμος εκπρόσωπός του για την υπογραφή της.

συμφωνούν, συνομολογούν και συναποδέχονται να συνάψουν την παρούσα Προγραμματική Σύμβαση, οι όροι της οποίας έχουν ως εξής :

**Προοίμιο**

Γνωρίζοντας ότι, η υλοποίηση Έργων και Δράσεων απαιτεί μεγάλο όγκο ενεργειών και δημιουργεί αυξημένες ανάγκες και υποχρεώσεις στο υφιστάμενο προσωπικό του Δήμου και λαμβάνοντας υπόψη την έλλειψη εξειδικευμένου προσωπικού σε συνδυασμό με το φόρτο εργασιών για την διεκπεραίωση των καθημερινών αρμοδιοτήτων, είναι εύλογο η Τεχνική Υπηρεσία να αδυνατεί, αφενός να ολοκληρώσει έγκαιρα τις διαδικασίες εκπόνησης, αδειοδότησης ή/και ελέγχου τεχνικών μελετών προκειμένου αυτές ως ώριμες να μπορούν να υποβληθούν για χρηματοδότηση, αφετέρου να υλοποιήσει ενταγμένα σε χρηματοδότηση έργα.

Τα μεγάλα κενά που προκύπτουν στις οργανικές θέσεις μόνιμου προσωπικού οφείλονται στο γεγονός ότι την τελευταία δεκαετία ενώ έχει αποχωρήσει ένας μεγάλος αριθμός υπαλλήλων, δεν έχουν πραγματοποιηθεί επαρκείς προσλήψεις μόνιμου προσωπικού.

Μάλιστα, μέσω του προγράμματος της κινητικότητας στο Δημόσιο, την τελευταία τετραετία, ολοένα και περισσότεροι μόνιμοι υπάλληλοι έφυγαν από τις υπηρεσίες του Δήμου, με εκείνους που εισήλθαν, να μην αναπληρώνουν τις κενές θέσεις των μετακινηθέντων, ούτε προς το ελάχιστο.

Αν συνυπολογιστεί επίσης ότι στο προσεχές μέλλον ο αριθμός μονίμων υπαλλήλων θα μειωθεί περεταίρω, μετά από τις εκτιμώμενες αποχωρήσεις κυρίως λόγω συνταξιοδότησης, η κατάσταση οδηγεί σε οριακή λειτουργία των υπηρεσιών και ειδικότερα της Τεχνικής Υπηρεσίας.

Επιπλέον η ωρίμανση, διαχείριση και παρακολούθηση συγχρηματοδοτούμενων πράξεων και η αντιμετώπιση των υποχρεώσεων που απορρέουν από την ένταξη τους και τις διαδικασίες του Συστήματος Διαχείρισης & Ελέγχου Συγχρηματοδοτούμενων Πράξεων ΕΤΠΑ, απαιτούν εξειδικευμένη εμπειρία και τεχνογνωσία σε συγκεκριμένα θέματα την οποία δεν διαθέτει το υπάρχον τεχνικό προσωπικό της Υπηρεσίας.

Συνεπώς προκύπτει δεδομένη υποστελέχωση του υφιστάμενου υπηρετούντος προσωπικού της Τεχνικής Υπηρεσίας του Δήμου ως προς την επιτυχή κάλυψη των αναγκαίων επιστημονικών απαιτήσεων.

Όλα αυτά ενδέχεται να επηρεάσουν αρνητικά την έγκαιρη ένταξη, την υλοποίηση και ολοκλήρωσή των έργων και την απορρόφηση των εγκεκριμένων πόρων μέσα στα προβλεπόμενα χρονικά περιθώρια και με τον αποτελεσματικότερο και αποδοτικότερο τρόπο.

Από τα παραπάνω προκύπτει η αναγκαιότητα και τεκμηριώνεται η σκοπιμότητα παροχής τεχνικής υποστήριξης στην Τεχνική Υπηρεσία του Δήμου, με εξειδίκευση και εμπειρία στην Ανάθεση, Σύναψη, Εποπτεία και Επίβλεψη Δημοσίων Μελετών και Έργων, τα οποία είναι ενταγμένα ή πρόκειται να ενταχθούν σε Επιχειρησιακά Προγράμματα αλλά και γενικότερα σε θέματα που άπτονται των αρμοδιοτήτων της Τεχνικής Υπηρεσίας.

Συνεπώς πρόκειται για μια σύμβαση που συνάπτεται αποκλειστικά μεταξύ αρχών, οι οποίες έχουν ως κοινό στόχο την ανάπτυξη της κοινής, κατά το μέρος που αλληλοκαλύπτεται, ευθύνης τους.

Η συνεργασία αυτή εξυπηρετεί αποκλειστικά σκοπούς δημοσίου συμφέροντος στο μέτρο που επιδιώκεται η επιτυχέστερη διεκδίκηση πόρων και υλοποίηση έργων για την ανάπτυξη των αναγκαίων υποδομών.

**Περιεχόμενα της Σύμβασης**

1. Σκοπός και αντικείμενο της σύμβασης
2. Γεωγραφική περιοχή εφαρμογής
3. Προϋπολογισμός
4. Χρηματοδότηση
5. Φορείς εκτέλεσης και φορέας διαχείρισης
6. Χρονική διάρκεια της σύμβασης - Χρονοδιάγραμμα
7. Δικαιώματα και υποχρεώσεις των συμβαλλομένων
8. Σύσταση και ρόλος της Επιτροπής Παρακολούθησης
9. Υπεύθυνοι Υλοποίησης
10. Πνευματικά Δικαιώματα
11. Λοιποί όροι σύμβασης
12. Τροποποιήσεις της Προγραμματικής Σύμβασης
13. Αντισυμβατική συμπεριφορά - Συνέπειες - Ρήτρες
14. Επίλυση διαφωνιών
15. Τελικές διατάξεις

**Άρθρο 1 : Σκοπός και Αντικείμενο της σύμβασης**

**1.1 Σκοπός**

Σκοπός της παρούσας είναι η αμοιβαία συνεργασία των συμβαλλόμενων μερών, με συνδυαστικές δράσεις και ενέργειες, προκειμένου ο Δήμος, να ανταποκριθεί πλήρως στις λειτουργικές απαιτήσεις της επιχειρησιακής ικανότητας της Τεχνικής του Υπηρεσίας.

**1.2 Αντικείμενο**

Αντικείμενο της παρούσας είναι η διοικητική και τεχνική υποστήριξη που θα παρέχει το ΔΕΠΑΝ, ως Οργανισμός Δημοσίου Δικαίου σύμφωνα με το εδάφιο 4, παρ. 1, άρθρο 2 του Ν. 4412/2016 (ΦΕΚ 147 Α’), για την άσκηση των αρμοδιοτήτων της Τεχνικής Υπηρεσίας του Δήμου όπως αυτές απορρέουν από το θεσμικό πλαίσιο.

Το ΔΕΠΑΝ στο πλαίσιο της παρούσας αναλαμβάνει την υποστήριξη της άσκησης των αρμοδιοτήτων με τη διάθεση του προσωπικού που θα χρειαστεί για την εύρυθμη λειτουργία και καλή εξυπηρέτηση.

Δεδομένου ότι η Διεύθυνση Τεχνικών Υπηρεσιών του ΔΕΠΑΝ έχει ήδη υποβάλλει και προτίθεται να υποβάλλει προτάσεις χρηματοδότησης για λογαριασμό των Μελών του Δικτύου και σε συνδυασμό ότι υλοποιεί μεγάλο αριθμό ενταγμένων έργων γίνεται εύκολα κατανοητό ότι ο μεγάλος όγκος ενεργειών που απαιτεί το αντικείμενο της παρούσας, δημιουργεί αυξημένες ανάγκες και υποχρεώσεις στο ήδη επιβαρυμένο με πολλαπλές υποχρεώσεις υφιστάμενο τακτικό προσωπικό της Δ/νσης Τεχνικών Υπηρεσιών του ΔΕΠΑΝ.

Συνεπώς, για την υλοποίηση του αντικειμένου της παρούσας, είναι απαραίτητη η στελέχωσή της υπηρεσίας με επιπλέον έξι **(6)** υπάλληλους με σχέση εργασίας μέσω σύμβασης μίσθωσης έργου οι ειδικότητες των οποίων αναλύονται στα παρακάτω πακέτα εργασίας :

* ΠΕ1 «Υποστήριξη της Διεύθυνσης Τεχνικών Υπηρεσιών του ΔΕΠΑΝ με την ειδικότητα Πολιτικού Μηχανικού» - Δύο (2) Μηχανικοί ΠΕ.
* ΠΕ2 «Υποστήριξη της Διεύθυνσης Τεχνικών Υπηρεσιών του ΔΕΠΑΝ με την ειδικότητα Τοπογράφου Μηχανικού» - Δύο (2) Μηχανικοί ΠΕ.
* ΠΕ3 «Υποστήριξη της Διεύθυνσης Τεχνικών Υπηρεσιών του ΔΕΠΑΝ με την ειδικότητα Ηλεκτρολόγου/Μηχανολόγου Μηχανικού» - Δύο (2) Μηχανικοί ΠΕ.

**1.3 Μεθοδολογία Υλοποίησης**

Η αρμόδια υπηρεσία του Δήμου για την υλοποίηση του αντικειμένου της παρούσης είναι η Διεύθυνση Τεχνικών Υπηρεσιών και Δόμησης ενώ για το Δίκτυο Πόλεων ΔΕΠΑΝ είναι η Διεύθυνση Κτηριακών Έργων και Κοινοχρήστων Χώρων. Στο πλαίσιο αυτής της συνεργασίας:

1. Ο Δήμος, διαθέτει την απαραίτητη υλικοτεχνική υποδομή στις εγκαταστάσεις της Τεχνικής Υπηρεσίας που ήδη λειτουργεί (μηχανολογικό εξοπλισμό, οχήματα και άλλα τεχνικά μέσα ή ακίνητα και εγκαταστάσεις) για την εκτέλεση των αρμοδιοτήτων και της γραμματειακής υποστήριξης.
2. Το ΔΕΠΑΝ αναλαμβάνει την υποχρέωση να διαθέσει τους απαραίτητους υπαλλήλους της Διεύθυνσης Κτηριακών Έργων και Κοινοχρήστων Χώρων του Δικτύου, στην Τεχνική Υπηρεσία που λειτουργεί στο Δήμο, προκειμένου να διεκπεραιώνονται οι υποθέσεις της Τεχνικής Υπηρεσίας και οι υποχρεώσεις της αναφορικά με την εκτέλεση του Τεχνικού Προγράμματος του Δήμου.
3. Το απαραίτητο Στελεχιακό Δυναμικό που θα διατεθεί αναλύεται στις παρακάτω ειδικότητες :

* ΠΕ/ΤΕ με ειδικότητα Πολιτικού Μηχανικού.
* ΠΕ/ΤΕ με ειδικότητα Τοπογράφου Μηχανικού.
* ΠΕ/ΤΕ με ειδικότητα Ηλεκτρολόγου/Μηχανολόγου Μηχανικού.

1. Η Επιλογή του Έκτακτου Προσωπικού το οποίο απαιτείται για την υλοποίηση της παρούσης **θα γίνει εντός τριάντα (30) ημερών από την υπογραφή της παρούσας**, με Απόφαση Διοικητικού Συμβουλίου του ΔΕΠΑΝ σύμφωνα με τον Κανονισμό Λειτουργίας Γενικού Μητρώου του Δικτύου Πόλεων ΔΕΠΑΝ σε ισχύ.
2. Ο ορισμός τοποθέτησης του κάθε υπαλλήλου και οι ημέρες απασχόλησής του θα γίνει με Απόφαση Γενικού Διευθυντή του ΔΕΠΑΝ μετά από εισήγηση του προϊσταμένου της Διεύθυνσης Κτηριακών Έργων και Κοινοχρήστων Χώρων του Δικτύου και σχετικής συνεννόησης με τον προϊστάμενο της Διεύθυνσης Τεχνικών Υπηρεσιών και Δόμησης του Δήμου για τον σωστό προγραμματισμό και την εύρυθμη λειτουργία των υποχρεώσεων και αρμοδιοτήτων.
3. Τα καθήκοντα και το αντικείμενο απασχόλησης του κάθε υπαλλήλου θα γίνει κατά την κρίση των προϊσταμένων της Διεύθυνσης Κτηριακών Έργων και Κοινοχρήστων Χώρων του Δικτύου και της Διεύθυνσης Τεχνικών Υπηρεσιών και Δόμησης του Δήμου, ανάλογα με το αντικείμενο της σύμβασης, την ειδικότητα και τον κλάδο του υπαλλήλου, έχοντας πάντα σε προτεραιότητα τα θέματα που αφορούν τις Προτεραιότητες και τις Ανάγκες της Τεχνικής Υπηρεσίας του Δήμου.

Σε κάθε περίπτωση, η αρμοδιότητα έκδοσης της τελικής διοικητικής πράξης ασκείται από τον Προϊστάμενο της Τεχνικής Υπηρεσίας Υπηρεσιών και Δόμησης του Δήμου και σε περίπτωση έλλειψης Προϊστάμενου για οποιονδήποτε λόγο, από τον Δήμαρχο. Αποφασιστικές ή γνωμοδοτικές αρμοδιότητες, οι οποίες προβλέπονται από την κείμενη νομοθεσία για τα μονομελή ή συλλογικά αιρετά όργανα ασκούνται από τον Δήμο.

1. Για την υλοποίηση του αντικειμένου της παρούσης το Δίκτυο Πόλεων ΔΕΠΑΝ επένδυσε στην ανάπτυξη της απαραίτητης Επιχειρησιακής του Επάρκειας και Ικανότητας, με την απαραίτητη οργανωτική διάρθρωση και στελέχωση η οποία απαιτείται και ειδικότερα:

* Διαθέτει Άρτια στελέχωση με τακτικό προσωπικό της Διεύθυνσης Τεχνικών Υπηρεσιών και της Διεύθυνσης Διοικητικών & Οικονομικών Υπηρεσιών, οι οποίες αποτελούν απαραίτητη προϋπόθεση για την Επιχειρησιακή Ικανότητα Ωρίμανσης και Υλοποίησης «Έργων», καθώς και των επιμέρους Διευθύνσεων, Τμημάτων και Γραφείων βάσει του Κανονισμού Εσωτερικής Υπηρεσίας και του οργανογράμματος του Δικτύου.
* Διαθέτει Ολοκληρωμένη υλικοτεχνική επάρκεια σε Λογισμικά σχεδιασμού και υπολογισμού Μελετών Τεχνικών Έργων αλλά και Χωρικού Σχεδιασμού και διαχείρισης γεωχωρικών πληροφοριών μέσω Γεωγραφικών Συστημάτων Πληροφοριών (GIS).
* Έχει δημιουργήσει και διαχειρίζεται σε ετήσια βάση εξειδικευμένο κατάλογο ΜΗΧΑΝΙΚΩΝ και ΕΠΙΣΤΗΜΟΝΩΝ για τις κατηγορίες ενεργειών Τεχνικής Υποστήριξης της Εφαρμογής του άρθρου 11 του Π∆4/2002 καθώς και του Ν. 4412/2016. Μέσα από το συγκεκριμένο «ΜΗΤΡΩΟ» η Τεχνική Υπηρεσία του Δικτύου αντλεί το απαραίτητο Έκτακτο Στελεχιακό Δυναμικό το οποίο απαιτείται ανά περίπτωση για την κάλυψη των αναγκών Ωρίμανσης και Υλοποίησης της Κατηγορίας Μελετών βάσει του Προεδρικού Διατάγματος 541/1978 καθώς και για την κάλυψη των αναγκών υποστήριξης στην άσκηση των αρμοδιοτήτων των Τεχνικών Υπηρεσιών και ΥΔΟΜ.
* Εφαρμόζει σύστημα Διαχειριστικής Επάρκειας για τη διαχείριση και υλοποίηση συγχρηματοδοτούμενων έργων βάσει του Προτύπου ΕΛΟΤ 1429:2008, τους οδηγούς εφαρμογής ΕΛΟΤ 1431-1, ΕΛΟΤ 1431-2 & ΕΛΟΤ 1431-3 (Τύπος Α,Β,Γ) για επίπεδο 1. Το σύστημα διαχειριστικής επάρκειας περιλαμβάνει τους βασικούς άξονες που απαιτεί το Πρότυπο ήτοι το εγχειρίδιο διαχειριστικής επάρκειας, τις διαδικασίες διαχειριστικής επάρκειας και τα έντυπα που με τη συμπλήρωσή τους τεκμηριώνουν τις διαδικασίες επάρκειας.

Το σύστημα διαχειριστικής επάρκειας του ΔΕΠΑΝ εναρμονίζεται με τις απαιτήσεις της Κ.Υ.Α. (ΦΕΚ 1914/τ.Β’/8.9.2009/Αριθμ.43101/ΕΥΘΥ 2038) για την εφαρμογή του ελληνικού προτύπου ΕΛΟΤ 1429, στην οποία ορίζεται η επιβεβαίωση της διαχειριστικής επάρκειας των δικαιούχων πράξεων των επιχειρησιακών προγραμμάτων του ΕΣΠΑ σύμφωνα με το ελληνικό πρότυπο ΕΛΟΤ 1429 όπως εξειδικεύεται με τους οδηγούς εφαρμογής του ανάλογα από τη φύση των πράξεων (έργων) και διακρίνονται σε:

* Δημόσια Έργα Υποδομής (διαχειριστική επάρκεια τύπου Α΄ - Πρότυπο ΕΛΟΤ 1431-1),
* Δημόσιες Συμβάσεις Προμηθειών και Υπηρεσιών (διαχειριστική επάρκεια τύπου Β’ - Πρότυπο ΕΛΟΤ 1431-2) και
* Δράσεις με ΙΔΙΑ ΜΕΣΑ (διαχειριστική επάρκεια τύπου Γ’ – Πρότυπο ΕΛΟΤ 1431-3).
* Το ΔΕΠΑΝ, βάσει της υπ αρ. 2η / Δ.Σ. 11-2021 απόφασης του Δ.Σ. με θέμα «Εξειδίκευσή και Εφαρμογή του οδηγού εφαρμογής ΕΛΟΤ 1431-3 (Τύπος Γ) για τις ανάγκες υλοποίησης μη συγχρηματοδοτούμενων έργων του Δικτύου Πόλεων ΔΕΠΑΝ», εφαρμόζει το παραπάνω σύστημα διαχειριστικής επάρκειας για τη διαχείριση και υλοποίηση όλων των έργων που υλοποιεί (δημόσια έργα υποδομής, δημόσιες συμβάσεις προμηθειών και υπηρεσιών, δράσεις με ίδια μέσα) ανεξάρτητα της πηγής χρηματοδότησης.
* Διαθέτει ISO 9001:15 - Προγραμματισμός, σχεδιασμός και ωρίμανση έργων και υπηρεσιών, διενέργεια διαγωνισμών, παρακολούθηση και διαχείριση, πιστοποίηση φυσικού και οικονομικού αντικειμένου και οικονομική διαχείριση έργων και υπηρεσιών, για Εθνικά, Συγχρηματοδοτούμενα και Ευρωπαϊκά Προγράμματα.
* Διαθέτει ISO 9001:15 - Σχεδιασμός και ανάπτυξη έργων πληροφορικής, ψηφιακής τεχνολογίας, μηχανοργάνωσης και ασφάλειας δεδομένων.

Επιπλέον, το Δίκτυο Πόλεων ΔΕΠΑΝ προβλέπεται εκ του νόμου θεσμικά και του παρέχεται η δυνατότητα να συμβάλλεται με προγραμματικές συμβάσεις με Ο.Τ.Α., Επιχειρήσεις ΟΤΑ, Ν.Π.Ι.Δ, Ν.Π.Δ.Δ. και γενικότερα το Δημόσιο.

*Παραδοτέα*

* Π.1 : Σχέδιο Συστήματος Αναφοράς και Εκτέλεσης Ενεργειών
* Π.2 : 1η Τακτική Έκθεση Προόδου Εργασιών
* Π.3 : 2η Τακτική Έκθεση Προόδου Εργασιών
* Π.4 : 3η Τακτική Έκθεση Προόδου Εργασιών- Τελική Έκθεση ολοκλήρωσης

**Άρθρο 2 : Γεωγραφική Περιοχή Εφαρμογής**

Περιοχή εφαρμογής της παρούσας Προγραμματικής Σύμβασης είναι η έδρα του ΔΕΠΑΝ, τα Περιφερειακά Γραφεία του ΔΕΠΑΝ, η έδρα του Δήμου καθώς και η περιοχή εντός των διοικητικών του ορίων.

**Άρθρο 3 : Προϋπολογισμός**

3.1 Το σύνολο των δαπανών που απαιτούνται για την εφαρμογή της παρούσας σύμβασης και αφορούν, τις άμεσες δαπάνες μισθοδοσίας του διατεθέντος προσωπικού και τις έμμεσες λειτουργικές δαπάνες ανέρχονται σε τετρακόσιες είκοσι τρεις χιλιάδες πεντακόσια ογδόντα τέσσερα ευρώ και πενήντα τέσσερα λεπτά (423.584,54€) συμπεριλαμβανομένου του Φ.Π.Α. (Κ.Α. 30.6737.0001 του Δήμου Μοσχάτου – Ταύρου).

3.2 Το ποσό της παραγράφου 3.1 της παρούσης επιμερίζεται στα οικονομικά έτη 2024, 2025 & 2026 και βαρύνει τους αντίστοιχους Προϋπολογισμούς ως εξής :

* Για το οικονομικό έτος 2024 σε ενενήντα πέντε χιλιάδες εξακόσια σαράντα οκτώ ευρώ και δώδεκα λεπτά (95.648,12 €) συμπεριλαμβανομένου του Φ.Π.Α.
* Για το οικονομικό έτος 2025 σε εκατό εξήντα τρείς χιλιάδες εννιακόσια εξήντα οκτώ ευρώ και είκοσι ένα λεπτά (163.968,21 €) συμπεριλαμβανομένου του Φ.Π.Α.
* Για το οικονομικό έτος 2026 σε εκατό εξήντα τρείς χιλιάδες εννιακόσια εξήντα οκτώ ευρώ και είκοσι ένα λεπτά (163.968,21 €) συμπεριλαμβανομένου του Φ.Π.Α.

3.3 Το ΔΕΠΑΝ δεν μπορεί να αναλάβει συμβατικές δεσμεύσεις έναντι τρίτων, που υπερβαίνουν το παραπάνω ποσό, χωρίς προηγούμενη έγγραφη έγκριση από τον Δήμο και δεν μπορεί να προβαίνει σε καταβολή δαπανών πριν την είσπραξη του αντίστοιχου ποσού από το Δήμο.

3.4 Ποσό που δεν θα απορροφηθεί στο πλαίσιο της παρούσας, θα συμψηφίζεται το τελευταίο δίμηνο πριν τη λήξη της.

**Άρθρο 4 : Χρηματοδότηση**

4.1 Για την υλοποίηση του αντικειμένου της παρούσας Σύμβασης, ο τρόπος καταβολής του ποσού της παραγράφου 3.1 του άρθρου 3 της παρούσης θα γίνεται σύμφωνα με το παρακάτω πρόγραμμα εκταμιεύσεων:

1. Με την παράδοση του Σχεδίου Συστήματος Αναφοράς και Εκτέλεσης Ενεργειών ποσό ενενήντα πέντε χιλιάδες εξακόσια σαράντα οκτώ ευρώ και δώδεκα λεπτά (95.648,12 €) συμπεριλαμβανομένου του Φ.Π.Α. 24%.
2. Με την παράδοση της 1ης Τακτικής Έκθεσης Προόδου Εργασιών ποσό εκατό εξήντα τρείς χιλιάδες εννιακόσια εξήντα οκτώ ευρώ και είκοσι ένα λεπτά (163.968,21 €) συμπεριλαμβανομένου του Φ.Π.Α. 24%.
3. Με την παράδοση της 2ης Τακτικής Έκθεσης Προόδου Εργασιών ποσό εκατό εξήντα τρείς χιλιάδες εννιακόσια εξήντα οκτώ ευρώ και είκοσι ένα λεπτά (163.968,21 €) συμπεριλαμβανομένου του Φ.Π.Α. 24%.

4.2 Η διαχείριση της χρηματοδότησης της παρούσας Σύμβασης θα γίνεται με την έκδοση των νόμιμων παραστατικών συνοδευόμενων από ασφαλιστικά και φορολογικά πιστοποιητικά. Οι συνεργαζόμενοι φορείς βαρύνονται με τις από τους νόμους προβλεπόμενες κρατήσεις σε κάθε καταβολή που αναφέρεται παραπάνω.

4.3 Στην περίπτωση ανακοπής της παρούσας Σύμβασης χωρίς υπαιτιότητα των συμβαλλόμενων μερών, γίνεται απολογισμός των εξόδων της σύμβασης έως εκείνη την χρονική στιγμή και αφού παρακρατηθεί το σχετικό ποσό η διαφορά επιστρέφεται στους υπολοίπους αντισυμβαλλόμενους.

**Άρθρο 5 : Φορείς Εκτέλεσης και Φορέας Διαχείρισης**

Φορείς εκτέλεσης της Προγραμματικής Σύμβασης είναι :

Α. Ο Δήμος Μοσχάτου - Ταύρου

Β. Το Δίκτυο Πόλεων ΔΕΠΑΝ

Φορέας διαχείρισης, εκμετάλλευσης και κυριότητας των παραδοτέων της Προγραμματικής Σύμβασης είναι ο Δήμος.

Όλα τα αποτελέσματα των εργασιών που θα εκτελεστούν, θα παραδοθούν στην Κοινή Επιτροπή Παρακολούθησης των παραδοτέων κατά τους όρους της παρούσας.

**Άρθρο 6 : Χρονική Διάρκεια της σύμβασης - Χρονοδιάγραμμα**

6.1 Η διάρκεια της Προγραμματικής Σύμβασης είναι **τριάντα τέσσερεις (34) μήνες** και αρχίζει από την ημερομηνία υπογραφής της.

6.2 Οι παραλαβές όλων των Παραδοτέων του Αντικειμένου της παρούσας Προγραμματικής Σύμβασης διενεργούνται από την Κοινή Επιτροπή Παρακολούθησης. Η διαδικασία των τμηματικών παραλαβών ανά Παραδοτέο ολοκληρώνεται εντός ενός (1) μηνός από την παράδοση του αντίστοιχου Παραδοτέου. Στο διάστημα αυτό περιλαμβάνονται τυχόν διατυπώσεις σχολίων, κατευθύνσεων και τροποποιήσεων που ενδεχομένως θα ζητηθούν. Μετά την παρέλευση του χρονικού αυτού διαστήματος το παραδοτέο θεωρείται ότι έχει αυτοδικαίως παραληφθεί.

**Άρθρο 7 : Δικαιώματα και Υποχρεώσεις των Συμβαλλομένων**

7.1 **Ο Δήμος αναλαμβάνει:**

* Να διευκολύνει με κάθε τρόπο το επιστημονικό προσωπικό που θα απασχοληθεί από το ΔΕΠΑΝ για την υλοποίηση του αντικειμένου της παρούσης.
* Να υλοποιεί έγκαιρα όλες τις εκκρεμείς ενέργειες που άπτονται της αρμοδιότητάς του, για την ολοκλήρωση των εργασιών του αντικειμένου της παρούσης.
* Να διασφαλίζει την ετοιμότητα και την διαθεσιμότητα των στελεχών του που γνωρίζουν σε βάθος τις δομές και τις λειτουργικές διαδικασίες, ώστε εφόσον απαιτηθεί, να συνδράμουν με τις ενέργειες τους στο πλαίσιο της αρμοδιότητας τους για την υλοποίηση του αντικειμένου της παρούσης.
* Να παρέχει έγκαιρα στο ΔΕΠΑΝ την αναγκαία πληροφόρηση σχετικά με οργανωτικές ή διοικητικές αλλαγές που επηρεάζουν την υλοποίηση του αντικειμένου της παρούσης.
* Να ελέγχει ποιοτικά και ποσοτικά τα παραδοτέα του αντικειμένου της παρούσης και να τα παραλαμβάνει στο πλαίσιο ευθύνης του.
* Να διαθέτει στα στελέχη του ΔΕΠΑΝ τη χρήση χώρου γραφείων στην έδρα του Δήμου, συμπεριλαμβανομένου της υλικοτεχνικής υποδομής και του ηλεκτρονικού εξοπλισμού *(υπολογιστής, εκτυπωτής, κ.α.)*, αποκλειστικά για τις ανάγκες υλοποίησης της παρούσης.
* Να εξασφαλίζει την ασφάλεια του προσωπικού του ΔΕΠΑΝ στις περιπτώσεις που απαιτείται η επιτόπου φυσική παρουσία τους, σε χώρους ευθύνης του Δήμου, για τις ανάγκες υλοποίησης του αντικειμένου της παρούσης.
* Να εξασφαλίζει τη νομική υποστήριξη έναντι τρίτων για θέματα που αφορούν την παρούσα Προγραμματική Σύμβαση τόσο κατά τη διάρκεια υλοποίησης της Σύμβασης όσο και μετά την λήξη αυτής, είτε ενεργοποιώντας τη νομική υπηρεσία του Δήμου, είτε καλύπτοντας εξ ολοκλήρου τις δαπάνες ή αμοιβές που τυχόν απαιτηθούν σε εξωτερικούς συνεργάτες.
* Να διαθέτει κατάλληλο χώρο στην ιστοσελίδα του για τις ανάγκες προβολής του προγράμματος και να συνεργάζεται με το ΔΕΠΑΝ για την ενημέρωση του κοινού και την προβολή του αντικειμένου της παρούσης.

7.2 **Το ΔΕΠΑΝ αναλαμβάνει:**

* Να διαθέτει και να απασχολεί επιστημονικό προσωπικό με τα απαραίτητα και ανάλογα προσόντα, προκειμένου να διασφαλισθεί η αρτιότητα υλοποίησης του αντικειμένου της παρούσης.
* Να υλοποιήσει έγκαιρα όλες τις εκκρεμείς ενέργειες που άπτονται της αρμοδιότητάς του, για την ολοκλήρωση του αντικειμένου της παρούσης.
* Να διασφαλίζει την ετοιμότητα και την διαθεσιμότητα των στελεχών του που γνωρίζουν σε βάθος τις δομές και τις λειτουργικές διαδικασίες, ώστε εφόσον απαιτηθεί, να συνδράμουν με τις ενέργειες τους στο πλαίσιο της αρμοδιότητας τους για την υλοποίηση του αντικειμένου της παρούσης.
* Να παρέχει έγκαιρα στο Δήμο την αναγκαία πληροφόρηση σχετικά με οργανωτικές ή διοικητικές αλλαγές που επηρεάζουν την υλοποίηση του αντικειμένου της παρούσης.
* Να ελέγχει ποιοτικά και ποσοτικά τα παραδοτέα του αντικειμένου της παρούσης και να τα παραλαμβάνει στο πλαίσιο ευθύνης του.
* Να διαθέτει κατάλληλο χώρο στην ιστοσελίδα του για τις ανάγκες προβολής του προγράμματος και να συνεργάζεται με τον Δήμο για την ενημέρωση του κοινού και την προβολή του αντικειμένου της παρούσης.

**Άρθρο 8 : Σύσταση και Ρόλος της «Κοινής Επιτροπής Παρακολούθησης»**

8.1Για την παρακολούθηση της εκτέλεσης της παρούσας σύμβασης σύμφωνα με τα οριζόμενα στην παρ. 2α του άρθρου 100 του Ν. 3852/2010, συστήνεται όργανο παρακολούθησης με την επωνυμία «Κοινή Επιτροπή Παρακολούθησης», με έδρα το Δήμο.

8.2 Η Κοινή Επιτροπή Παρακολούθησης αποτελείται από τρία (3) τακτικά μέλη και τρία (3) αναπληρωματικά μέλη, από τα οποία τα δύο (2) (τακτικά και αναπληρωματικά) (2+2) ορίζονται από το Δήμο και το ένα (τακτικό και αναπληρωματικό) (1+1) από το ΔΕΠΑΝ.

8.3 Ο ορισμός των μελών της Κοινής Επιτροπής Παρακολούθησης γίνεται ύστερα από απόφαση των εκπροσώπων των φορέων που υπογράφουν τη σύμβαση, πάντα κατόπιν προηγουμένης σύμφωνης γνώμης - εξουσιοδότησης των αρμόδιων οργάνων των φορέων.

8.4 Αντικείμενο της Κοινής Επιτροπής Παρακολούθησης είναι ο συντονισμός και η παρακολούθηση της εκτέλεσης της παρούσας Προγραμματικής Σύμβασης και ειδικότερα η τήρηση των όρων της, ο έλεγχος της εκπλήρωσης των εκατέρωθεν υποχρεώσεων, η ενημέρωση των αρμοδίων οργάνων των συμβαλλομένων μερών για την πορεία της σύμβασης, η εισήγηση προς τα αρμόδια όργανα των συμβαλλομένων μερών κάθε αναγκαίου μέτρου και ενέργειας για την επιτυχή ολοκλήρωση της παρούσας, η ρύθμιση λεπτομερειών και διαδικαστικών θεμάτων που τυχόν απαιτηθούν για την υλοποίηση της παρούσας και η επίλυση κάθε διαφοράς μεταξύ των συμβαλλομένων μερών που προκύπτει σχετικά με την ερμηνεία των όρων της παρούσας σύμβασης και τον τρόπο εφαρμογής της.

Ειδικότερα, η **«Κοινή Επιτροπή Παρακολούθησης»** :

* Παρακολουθεί την πορεία του φυσικού και οικονομικού αντικειμένου της Προγραμματικής Σύμβασης σύμφωνα με τους όρους αυτής.
* Ελέγχει την υλοποίηση των επιμέρους αντικειμένων της Προγραμματικής Σύμβασης, θέτοντας τις βασικές κατευθύνσεις στους φορείς εκτέλεσης αυτής.
* Εισηγείται στους συμβαλλόμενους για κάθε μέτρο που κρίνει αναγκαίο για την απρόσκοπτη υλοποίηση των αντικειμένων της Προγραμματικής Σύμβασης.
* Παρακολουθεί την πορεία του χρονοδιαγράμματος και εισηγείται για τυχόν τροποποιήσεις του χρονοδιαγράμματος υλοποίησης του έργου της Προγραμματικής Σύμβασης ανάλογα με την πορεία των εργασιών.
* Εισηγείται την παράταση, με αιτιολογημένη και γραπτή απόφαση, της χρονικής διάρκειας της παρούσας Προγραμματικής Σύμβασης και σύμφωνα με τους όρους αυτής.
* Μεριμνά για την απρόσκοπτη χρηματοδότηση της Προγραμματικής Σύμβασης, σύμφωνα με τους όρους αυτής.

8.5 Η Κοινή Επιτροπή Παρακολούθησης είναι δυνατό να πλαισιώνεται και από ειδικό προσωπικό που έχει γνώση του αντικειμένου της σύμβασης, όταν και εφόσον ζητηθεί από κάποιο από τα μέλη της. Το ειδικό αυτό προσωπικό δύναται να αποτελείται από στελέχη του ΔΕΠΑΝ, το οποίο, μετά από αίτημα της Κοινής Επιτροπής Παρακολούθησης, γνωμοδοτεί και εκφέρει άποψη επί των ειδικών επιστημονικών θεμάτων που σχετίζονται με την υλοποίηση της παρούσας Προγραμματικής Σύμβασης, αλλά δεν έχει δικαίωμα ψήφου. Οι σχετικές γνωμοδοτήσεις, εισηγήσεις ή απόψεις των εμπειρογνωμόνων δεν είναι δεσμευτικές για την Κοινή Επιτροπή Παρακολούθησης.

8.6 Η «Κοινή Επιτροπή Παρακολούθησης» συνέρχεται μετά από Πρόσκληση του Προέδρου κάθε φορά για την παραλαβή του κάθε παραδοτέου, ή όποτε προκύψει ανάγκη ή το ζητήσει ένα (1) τουλάχιστον από τα συμβαλλόμενα μέρη.

8.7 Η «Κοινή Επιτροπή Παρακολούθησης» συνεδριάζει έγκυρα όταν είναι παρόντα ή εκπροσωπούνται σ' αυτήν όλα τα μέλη της και αποφασίζει για κάθε θέμα με πλειοψηφία του συνόλου των παρευρισκόμενων, εκτός αν για συγκεκριμένες αποφάσεις προβλέπεται διαφορετικά στη σύμβαση αυτή. Κάθε τακτικό μέλος μπορεί να αντιπροσωπευθεί από ένα αναπληρωματικό. Μπορεί επίσης, με έγγραφη εξουσιοδότηση, ένα μέλος της «Κοινής Επιτροπής Παρακολούθησης» να εκπροσωπεί ένα μόνο από τα απόντα μέλη της.

8.8 Οι αποφάσεις της «Κοινής Επιτροπής Παρακολούθησης» είναι αιτιολογημένες, λαμβάνονται δε κατά πλειοψηφία των παρόντων μελών και δεσμεύουν όλους τους συμβαλλόμενους φορείς. Σε περίπτωση ισοψηφίας υπερισχύει η ψήφος του Προέδρου.

8.9 Οι λοιπές λεπτομέρειες που ενδεχομένως απαιτηθούν για τη λειτουργία της Κοινής Επιτροπής, θα προσδιοριστούν με αποφάσεις της.

**Άρθρο 9 : Υπεύθυνοι Υλοποίησης**

Για τις ανάγκες συντονισμού της υλοποίησης της Προγραμματικής Σύμβασης ορίζονται ως Υπεύθυνοι Υλοποίησης οι παρακάτω:

* Υπεύθυνος για τον Δήμο ορίζεται ο κ. …………., ο οποίος θα έχει την ευθύνη για την καθοδήγηση των στελεχών από πλευράς του Δήμου.
* Υπεύθυνος για το ΔΕΠΑΝ ορίζεται ο κ. Κουτσιώρης Βασίλειος, Γενικός Διευθυντής ΔΕΠΑΝ, ο οποίος θα έχει την ευθύνη για την καθοδήγηση των στελεχών από πλευράς του ΔΕΠΑΝ.

**Άρθρο 10 : Πνευματικά Δικαιώματα**

10.1 **Πνευματικά δικαιώματα**. Όλα τα έγγραφα *(σχέδια, μελέτες, στοιχεία κ.ο.κ.)* που θα συνταχθούν από το ΔΕΠΑΝ *(και τους προστηθέντες και αντισυμβαλλόμενους του)* στο πλαίσιο εκτέλεσης της παρούσας Προγραμματικής Σύμβασης και των συμβάσεων που θα υπογράψει το ΔΕΠΑΝ στο πλαίσιο υλοποίησης της Προγραμματικής Σύμβασης θα ανήκουν στην ιδιοκτησία του Δήμου, ο οποίος έχει το δικαίωμα να τα επαναχρησιμοποιήσει ελεύθερα, θα είναι πάντοτε στη διάθεση των νομίμων εκπροσώπων του κατά τη διάρκεια ισχύος της σύμβασης και θα παραδοθούν στο Δήμο κατά το χρόνο παράδοσής της ή αλλιώς κατά την καθ’ οιονδήποτε τρόπο λήξη ή λύση της Σύμβασης. Τα σχετικά πνευματικά και συγγενικά δικαιώματα ρητώς εκχωρούνται στο Δήμο χωρίς την καταβολή αμοιβής.

10.2 Όλα τα δεδομένα που θα δημιουργηθούν στο πλαίσιο εκτέλεσης της παρούσας Προγραμματικής Σύμβασης πληρούν την απαίτηση για την εφαρμογή του νόμου 4305/2014 σχετικά με την *«Ανοικτή διάθεση και περαιτέρω χρήση εγγράφων, πληροφοριών και δεδομένων του δημόσιου τομέα, την τροποποίηση των διατάξεων του πρώτου κεφαλαίου του ν.3448/2006, προσαρμογή της εθνικής νομοθεσίας στις διατάξεις της οδηγίας 2013/37 του Ευρωπαϊκού Κοινοβουλίου και του Συμβουλίου και την περαιτέρω ενίσχυση της διαφάνειας στο δημόσιο τομέα»*.

Ο νόμος αυτός κατοχυρώνει την αρχή της εξ ορισμού ανοικτής διάθεσης και περαιτέρω χρήσης των εγγράφων, πληροφοριών και δεδομένων του δημόσιου τομέα (open by default), υλοποιώντας παράλληλα την προσαρμογή της εθνικής νομοθεσίας στις προβλέψεις της οδηγίας 2013/37 EE.

10.3 Το ΔΕΠΑΝ διατηρεί το δικαίωμα κατά το δοκούν να αξιοποιήσει τα στατιστικά στοιχεία και δεδομένα που απορρέουν από την λειτουργία και διαχείριση της ψηφιακής πλατφόρμας στο πλαίσιο υλοποίησης της παρούσας Προγραμματικής Σύμβασης, προκειμένου να συμβάλει στη διάχυση των αποτελεσμάτων για αναπτυξιακούς σκοπούς.

**Άρθρο 11 : Λοιποί Όροι Σύμβασης**

11.1 **Εμπιστευτικότητα –** Καθ’ όλη τη διάρκεια ισχύος της σύμβασης, αλλά και μετά τη λήξη ή λύση αυτής, το ΔΕΠΑΝ *(και οι προστηθέντες του)* αναλαμβάνει την υποχρέωση να μη γνωστοποιήσει σε τρίτους, συμπεριλαμβανομένων των εκπροσώπων του ελληνικού και διεθνούς τύπου, χωρίς την προηγούμενη έγγραφη συγκατάθεση του Δήμου, οποιαδήποτε έγγραφα ή πληροφορίες που θα περιέλθουν σε γνώση του κατά την υλοποίηση του έργου και την εκπλήρωση των υποχρεώσεών του.

11.2 Το ΔΕΠΑΝ υποστηρίζει, για κάθε θέμα που αφορά στην παρούσα Προγραμματική Σύμβαση, δικαστικώς και εξωδίκως το Δήμο έναντι τρίτων κατά την ενάσκηση των καθηκόντων του έως τη λήξη της παρούσας.

11.3 Η εφαρμογή του παρόντος τελεί υπό την επιφύλαξη της τήρησης του Γενικού Κανονισμού για την Προστασία Δεδομένων (ΓΚΠΔ - General Data Protection Regulation) εφόσον απαιτείται.

**Άρθρο 12 : Τροποποιήσεις της Προγραμματικής Σύμβασης**

12.1 Όλοι οι όροι της σύμβασης είναι ουσιώδεις. Καμία τροποποίηση της Σύμβασης δε γίνεται ως προς το αντικείμενο και τον τρόπο εκτέλεσης του προγράμματος. Όπως επίσης, καμία τροποποίηση της προγραμματικής σύμβασης δεν αναγνωρίζεται χωρίς απόφαση των εκπροσώπων των φορέων που υπογράφουν τη σύμβαση και υπογραφή σχετικού τροποποιητικού εγγράφου, πάντα κατόπιν προηγουμένης σύμφωνης γνώμης - εισήγησης που υπογράφεται από τα μέλη της «Κοινής Επιτροπής Παρακολούθησης» και η οποία μεταβάλλει το Φυσικό Αντικείμενο της Προγραμματικής Σύμβασης, όπως αυτό περιγράφεται αναλυτικά στα σχετικά άρθρα της καθώς και το Οικονομικό Αντικείμενο αυτής.

12.2 Τα παραδοτέα της παρούσας μπορούν να αναμορφωθούν και αναπροσαρμοστούν στο πλαίσιο των αναγκών της Διαχειριστικής Περιόδου, μετά από εισήγηση της Κοινής Επιτροπής Παρακολούθησης και με τη σύμφωνη γνώμη των αρμοδίων οργάνων των συμβαλλόμενων μερών.

12.3 Ο προϋπολογισμός μπορεί να αναμορφωθεί και αναπροσαρμοστεί στο πλαίσιο των αναγκών της Διαχειριστικής Περιόδου, μετά από εισήγηση της Κοινής Επιτροπής Παρακολούθησης και με τη σύμφωνη γνώμη των αρμοδίων οργάνων των συμβαλλόμενων μερών. Σε κάθε περίπτωση δεν μπορεί να υπερβαίνει το συνολικό ποσό της παρούσας.

**Άρθρο 13 : Αντισυμβατική Συμπεριφορά – Συνέπειες – Ρήτρες**

13.1 Η παράβαση οποιουδήποτε από τους όρους της παρούσας Προγραμματικής Σύμβασης, οι οποίοι θεωρούνται όλοι ουσιώδεις ή η παράβαση των διατάξεων του νόμου και της καλής πίστης από οποιοδήποτε από τα συμβαλλόμενα μέρη, παρέχει στο άλλο μέρος το δικαίωμα να καταγγείλει τη σύμβαση και να αξιώσει κάθε θετική ή αποθετική ζημία του.

13.2 **Υποκατάσταση** – Απαγορεύεται ρητώς στο ΔΕΠΑΝ η υποκατάστασή του από τρίτο για την υλοποίηση της παρούσας Προγραμματικής Σύμβασης. Αν υπάρξει υποκατάσταση, τότε το ΔΕΠΑΝ ευθύνεται για κάθε πταίσμα του τρίτου έναντι του Δήμου, ενώ συγχρόνως λύεται η παρούσα με υπαιτιότητα του ΔΕΠΑΝ.

13.3 **Καταγγελία** – Ο Δήμος έχει το δικαίωμα να καταγγείλει αιτιολογημένα τη σύμβαση σε περίπτωση μη προσήκουσας εφαρμογής των παραδοτέων και κακής συνεργασίας από πλευράς ΔΕΠΑΝ.

13.4 Η έγκαιρη εξόφληση των αντίστοιχων παραστατικών από πλευράς του Δήμου, θα συμβάλλει στην ομαλή εξέλιξη των εργασιών και στην τήρηση του χρονοδιαγράμματος του προγράμματος. Το ΔΕΠΑΝ έχει δικαίωμα να καταγγείλει τη σύμβαση αυτή, αν ο Δήμος καθυστερεί τις καταβολές για χρονικό διάστημα πέραν του διμήνου από την ημερομηνία της παραλαβής του κάθε παραδοτέου και αν δεν ανταποκρίνεται στους όρους της συνεργασίας του με το ΔΕΠΑΝ. Ειδικότερα, σε περίπτωση που ο Δήμος αποφασίσει να μην χρηματοδοτήσει άλλο την παρούσα Σύμβαση ή κωλύει τις πληρωμές με αποτέλεσμα να μην υλοποιείται η σύμβαση απρόσκοπτα, το ΔΕΠΑΝ έχει το δικαίωμα να λύσει αζημίως την παρούσα σύμβαση και ο κύριος του έργου αναλαμβάνει τις απορρέουσες οικονομικές υποχρεώσεις. Η καταγγελία γίνεται εγγράφως.

13.5 Αν η σύμβαση καταγγελθεί αποδεδειγμένα κατά τη διάρκεια εκπόνησης του προγράμματος, η Επιτροπή Παρακολούθησης θα αποτιμήσει τις δαπάνες που αντιστοιχούν στο τμήμα της Προγραμματικής Σύμβασης που έχει ήδη εκπονηθεί.

13.6 Στην περίπτωση υπαίτιας μη εκπλήρωσης ή πλημμελούς εκπλήρωσης των υποχρεώσεων του ΔΕΠΑΝ, ο Δήμος τάσσει προθεσμία δεκαπέντε (15) ημερών για συμμόρφωση και αποκατάσταση των συνεπειών των αντισυμβατικών ενεργειών. Σε περίπτωση άπρακτης παρέλευσης της ανωτέρω προθεσμίας έχει δικαίωμα να καταγγείλει τη σύμβαση. Αν καθυστερήσει ή ματαιωθεί η εκτέλεση μέρους ή όλου του αντικειμένου της παρούσας, εξαιτίας νόμιμων διαδικασιών (ενστάσεις, προσφυγές κλπ) ή πραγματικών τεχνικών προβλημάτων ή γεγονότων που άπτονται των αρμοδιοτήτων άλλων δημοσίων φορέων ή εκ λόγου ανωτέρας βίας, το ΔΕΠΑΝ απαλλάσσεται από την ευθύνη του, οφείλει όμως να ενημερώσει έγκαιρα την Επιτροπή Παρακολούθησης και τον Δήμο για τις αιτίες καθυστέρησης ή τον κίνδυνο ματαίωσης της σύμβασης, ώστε να ληφθούν άμεσα τα κατάλληλα μέτρα.

13.7 Η σύμβαση μπορεί να λυθεί αζημίως για τα συμβαλλόμενα μέρη σε περίπτωση ανώτερης βίας *(ενδεικτικά και μη περιοριστικά αναφέρονται συνθήκες σεισμού, πλημμύρας, φωτιάς, βανδαλισμού, πολέμου κ.α.)* που διαρκεί πέραν των έξι (6) μηνών, υπό την προϋπόθεση ότι η επικαλούμενη ανωτέρα βία αποδεικνύεται δεόντως και επαρκώς και με επίσημα έγγραφα.

13.8 Στην περίπτωση κατά την οποία ο Δήμος προβεί σε πρόσληψη μέσω ΑΣΕΠ μόνιμου προσωπικού για τις θέσεις του Ο.Ε.Υ. του Δήμου οι οποίες καλύπτονται από τις προβλέψεις και τις πρόνοιες της παρούσας Προγραμματικής Σύμβασης, οι υποχρεώσεις που έχει αναλάβει ο Δήμος με την παρούσα σύμβαση παύουν να ισχύουν από τον χρόνο πλήρωσης των συγκεκριμένων οργανικών θέσεων και η Σύμβαση τροποποιείται με ευθύνη της Κοινής Επιτροπής Παρακολούθησης κατά το αντίστοιχο τμήμα αυτής. Στην περίπτωση αυτή, η Επιτροπή Παρακολούθησης θα αποτιμήσει τις δαπάνες που αντιστοιχούν στο τμήμα της Σύμβασης που έχει ήδη εκπονηθεί οι οποίες πρέπει να εξοφληθούν πλήρως από τον Δήμο.

**Άρθρο 14 : Επίλυση Διαφωνιών**

14.1 Τα συμβαλλόμενα μέρη έχουν αμοιβαία υποχρέωση να καταβάλλουν κάθε δυνατή προσπάθεια για τη διευθέτηση των ζητημάτων που τυχόν ανακύπτουν και να μεριμνούν για τη συμβιβαστική επίλυση των διαφορών, που ενδεχόμενα να προκύπτουν μεταξύ τους από την εφαρμογή της παρούσας Προγραμματικής Σύμβασης.

14.2 Κάθε διαφορά μεταξύ των συμβαλλομένων μερών που αφορά στην εκτέλεση και ερμηνεία των όρων της παρούσας Προγραμματικής Σύμβασης και που δεν θα επιλύεται από την Κοινή Επιτροπή Παρακολούθησης της παρούσας σύμβασης, θα επιλύεται από τα καθ’ ύλην αρμόδια Δικαστήρια του Νομού Αττικής.

**Άρθρο 15 : Τελικές Διατάξεις**

15.1 Οποιαδήποτε τροποποίηση ή παράταση της παρούσας Προγραμματικής Σύμβασης γίνεται μόνον εγγράφως με κοινή συμφωνία των συμβαλλομένων μερών.

15.2 Η μη άσκηση δικαιωμάτων ή η παράλειψη υποχρεώσεων από οποιοδήποτε συμβαλλόμενο μέρος ή η ανοχή καταστάσεων αντίθετων προς την Προγραμματική Σύμβαση, καθώς και η καθυστέρηση στη λήψη μέτρων που προβλέπει η σύμβαση αυτή από οποιοδήποτε συμβαλλόμενο μέρος, δεν μπορεί να θεωρηθεί ως παραίτηση των συμβαλλομένων μερών από δικαίωμα ή απαλλαγή από υποχρεώσεις τους ή αναγνώριση δικαιωμάτων στα συμβαλλόμενα μέρη, που δεν αναγνωρίζονται από αυτή την Προγραμματική Σύμβαση.

Αυτά συμφώνησαν, συνομολόγησαν και συναποδέχθηκαν τα συμβαλλόμενα μέρη, σε απόδειξη των οποίων συντάχθηκε η παρούσα και υπογράφεται σε δύο (2) αντίτυπα, έλαβε δε κάθε συμβαλλόμενος από ένα (1).

|  |  |
| --- | --- |
| **ΟΙ ΣΥΜΒΑΛΛΟΜΕΝΟΙ** | |
| **Για το ΔΗΜΟ ΜΟΣΧΑΤΟΥ - ΤΑΥΡΟΥ** | **Για το ΔΕΠΑΝ** |
| **ΑΝΔΡΕΑΣ Γ. ΕΥΘΥΜΙΟΥ** | **ΝΑΣΙΚΑΣ ΔΗΜΗΤΡΙΟΣ** |
| **ΔΗΜΑΡΧΟΣ** | **ΠΡΟΕΔΡΟΣ Δ.Σ.** |